STATUTUL ORGANIZAŢIEI PES ACTIVISTS ROMANIA - MILITANTII PARTIDULUI SOCIALISTILOR EUROPENI

ORGANIZAŢIA PES ACTIVISTS ROMANIA
- Statut -
Asociatia „PES ACTIVISTS ROMANIA - MILITANTII PARTIDULUI SOCIALISTILOR EUROPENI ” este fondată după cum urmează
Capitolul I. Denumire, natură juridică, sediu, durata Organizaţiei
art.1. Organizaţia PES ACTIVISTS ROMANIA - MILITANTII PARTIDULUI SOCIALISTILOR EUROPENI (denumită în continuare Organizaţia) este o organizaţie civică, non-profit, cu caracter apolitic, ce funcţionează ca persoană juridică română de drept privat, cu scop nelucrativ, în conformitate cu prevederile legale în vigoare.

art.2. Denumirea Organizaţiei este “PES ACTIVISTS ROMANIA - MILITANTII PARTIDULUI SOCIALISTILOR EUROPENI”, conform dovezii eliberate de Ministerul de Justiţie privind disponibilitatea denumirii şi va fi înscrisă în toate documentele şi actele emise de aceasta, la care se adaugă adresa sediului social şi, dacă este cazul, contul bancar şi codul fiscal. Organizaţia poate avea emblemă şi sigiliu propriu.

art.3. Organizaţia are sediul în …………………………………………... Organizaţia poate avea structuri de reprezentare în teritoriu, sub formă de filiale, denumite organizaţii locale, şi poate deschide birouri în ţară sau străinătate conform prezentului statut.
art.4. Organizaţia se poate afilia la federaţii sau confederaţii din ţară sau străinătate prin decizia Consiliului Director.

art.5. Organizaţia va funcţiona pe termen nedeterminat. Activitatea Organizaţiei se desfăşoară la nivel naţional şi/sau local prin intermediul structurilor sale componente.

Capitolul II. Scopul, obiectivele şi activităţile Organizaţiei
art.6. Scopul Organizaţiei este promovarea valorilor stangii europene şi dezvoltarea dezbaterii pe teme europene. În acest sens, obiectivele Organizaţiei sunt:

1. promovarea valorilor stângii europene în România

2. crearea unui dialog permanent şi eficace între Partidul Socialist European (sau/şi Grupul PSD în PE) şi cetăţeni

3. relaţionarea cu societatea civilă şi intelectualii din România

4. susţinerea revendicărilor sociale de stânga

5. extinderea reţelei PES activists România la cât mai mulţi simpatizanţi de stânga şi crearea de structuri locale în vederea realizării obiectivelor asumate

6. asumarea independenţei organizaţionale a structurii PES activists în raport cu celelalte structuri în vederea păstrării dialogului liber şi constructiv în rândul reţelei
art.7. Pentru atingerea obiectivelor sale, Organizaţia dezvoltă următoarele activităţi:

a) informarea cetăţenilor cu privire la temele şi dezbaterile europene;

b) informarea cetăţenilor cu privire la valorile stangii europene;

c) organizare de întalniri între cetăţeni şi specialişti în temele europene;

d) participarea activă la alegerile europene;

e) organizarea de dezbateri şi sondaje de opinie pe probleme de interes public;

f) dezvoltarea de programe în regim de parteneriat cu autorităţile publice;

g) implicarea activă a cetăţenilor în elaborarea deciziilor şi politicilor publice europene;

h) îmbunătăţirea cadrului legislativ;

i) stabilirea de relaţii de colaborare cu alte organizaţii similare din ţară şi străinătate;

j) sprijinirea şi apărarea membrilor şi voluntarilor Organizaţiei;
k) alte activităţi desfăşurate conform legislaţiei în vigoare.

Capitolul III. Patrimoniul Organizaţiei
art.8. La data constituirii, patrimoniul iniţial al Organizaţiei este format dintr-un activ patrimonial în valoare de ………, provenit din contribuţiile egale în valoare de ……….. ale fiecărui membru fondator.
Patrimoniul Organizaţiei se va compune din bunuri mobile şi imobile, mijloace băneşti, titluri de valoare; provenite din cotizaţii, donaţii, legate, subvenţii, sponsorizări şi alte fonduri primate de la persoane fizice sau juridice din ţară sau străinătate, precum şi din venituri realizate din activităţi economice, conform legii. Consiliul de Conducere este responsabil de buna administrare a întregului patrimoniu al Organizaţiei.

art.9. Valoarea cotizaţiei este reactualizată anual de către Consiliul de Conducere. Pensionarii, şomerii, studenţii, elevii şi militarii în termen plătesc 30% din valoarea cotizaţiei stabilite. În cazul neplătirii cotizaţiei timp de 3 luni consecutiv, membrii sunt trecuţi în categoria membrilor susţinători, la decizia Comitetului de Conducere a Organizaţiei locale. 
art.10. Donaţiile şi legatele pot fi sume de bani, bunuri, drepturi de autor, acţiuni, titluri de valoare sau alte drepturi, dacă acestea sunt libere de orice sarcină. Donaţiile şi legatele vor fi înscrise în registrul de donaţii al Organizaţiei.

art.11. Donaţiile pot fi necondiţionate sau condiţionate de realizarea unui scop, dacă acesta este în concordanţă cu obiectivele Organizaţiei. Organizaţia, prin organele sale de conducere, refuză orice donaţie sau legat oferite în termeni inacceptabili sau care contravin prevederilor prezentului statut. Pentru donaţiile condiţionate, sau acceptate în aceste condiţii de Organizaţie, sau pentru cele cu destinaţie specificată în actul de donaţie, donatorul va putea lua la cunoştinţă modul cum a fost utilizată donaţia sa, Organizaţia punându-i la dispoziţie un raport.

Capitolul IV. Membrii Organizaţiei
art.12. Organizaţia este persoană juridică constituită prin voinţa membrilor fondatori. Membrii Organizaţiei activează în cadrul organizaţiei locale ale Organizaţiei. Organizaţiile locale sunt filiale ale Organizaţiei. Organizaţia poate avea următoarele categorii de membri:

- membri fondatori;

- membri;

- membri susţinători;

- membri de onoare.

art.13. Poate fi membru al Organizaţiei, la cerere, orice persoană cu drept de vot care se obligă să respecte prezentul statut. Persoana care doreşte să devină membru completează cerererea-tip (adeziune).
art.14. Membrii Organizaţiei au următoarele drepturi:

a) să aleagă şi să fie aleşi în Comitetul de Conducere al organizaţiei locale, Consiliul de Conducere al Organizaţiei, ca preşedinte de organizaţie locale sau al Organizaţiei şi ca cenzori, dacă au aptitudini şi capacitate pentru funcţiile la care candidează, îndeplinesc condiţiile impuse de prezentul statut. Membrii susţinători şi membrii de onoare nu au acest drept;

b) să-şi exprime prin vot opţiunea faţă de proiectele de hotărâri ale Adunării Generale, cu excepţia membrilor susţinători şi a membrilor de onoare;

c) să fie informaţi constant cu privire la deciziile majore referitoare la desfăşurarea activităţii Organizaţiei;

d) să participe la diferite evenimente şi activităţi, în numele Organizaţiei, dacă au mandat de reprezentare.

art.15. Membrii Organizaţiei au următoarele obligaţii:

a) să respecte, statutul, regulamentele şi hotărârile Adunării generale, Consiliului de Conducere al Organizaţiei şi ale Comitetului de conducere al organizaţiei locale;

b) să-şi plătească obligaţiile materiale şi financiare potrivit angajamentelor pe care şi le-au asumat;

c) să respecte, obligaţiile financiare şi de orice altă natură ce le revin în urma exercitării unei funcţii în cadrul Organizaţiei.

art.16. Calitatea de membru susţinător se obţine pe baza completării unei cereri de înscriere şi în urma aprobării Comitetului de Conducere al organizaţiei locale. Membrii susţinători nu plătesc cotizaţia, nu participă la luarea deciziilor, nu pot candida şi nu pot fi aleşi în funcţii de decizie şi nu pot reprezenta Organizaţia sau vreunul din organizaţiile locale ale sale.

La solicitarea scrisă a membrului susţinător, Comitetul de Conducere al organizaţiei locale poate decide acordarea statutului de membru (de plin drept).

art.17. Calitatea de membru de onoare se acordă de către Adunarea Generală, Consiliul de Conducere sau Preşedinte, persoanelor care prin activitatea şi contribuţia lor sprijină în mod deosebit acţiunile Organizaţiei. Calitatea de membru de onoare nu obligă la plata cotizaţiei şi nu dă drept de vot, în adoptarea deciziilor în Organizaţie, la orice nivel ar activa persoanele care au dobândit această calitate.

art.18. Calitatea de membru, indiferent de categoria din care face parte, se pierde prin:

a) renunţare;

b) excludere, în cazul încălcării statutului, regulamentelor sau hotărârilor Consiliului de Conducere, a comiterii unei nereguli financiare, a prejudicierii grave a imaginii Organizaţiei sau a unui comportament incompatibil cu normele de conduită morală.

Excluderea poate fi hotărâtă fie de Adunarea Generală a organizaţiei locale cu o majoritate de 2/3 din voturi, fie de Consiliul de Conducere al Organizaţiei cu o majoritate de 2/3 din voturi, în cazul în care organizaţia locală nu se autosesizează. În cazul în care imaginea PES ACTIVISTS ROMANIA - MILITANTII PARTIDULUI SOCIALISTILOR EUROPENI este foarte grav afectată, decizia de excludere poate fi luată de Preşedintele PES ACTIVISTS ROMANIA - MILITANTII PARTIDULUI SOCIALISTILOR EUROPENI.
Membrii care se retrag sau sunt excluşi nu au nici un drept asupra patrimoniului social, ei rămânând obligaţi să-şi plătească contribuţiile la care s-au obligat faţă de Organizaţie.

Litigiile se soluţionează de organele de conducere imediat superioare celui care a hotărât excluderea. Apelul privind decizia de excludere se depune şi se înregistrează în termen de 30 de zile de la data comunicării.

Capitolul V. Organizarea Organizaţiei
art.19. Membrii Organizaţiei activează în cadrul organizaţiilor locale Organizaţiei PES ACTIVISTS ROMANIA - MILITANTII PARTIDULUI SOCIALISTILOR EUROPENI. Organizaţiile locale sunt filiale ale Organizaţiei.

art.20. Organele de conducere ale Organizaţiei sunt:

1. La nivel naţional:

a) Adunarea Generală

b) Consiliul Director
c) Preşedintele

2. La nivel local:

a) Adunarea Generală a organizaţiei locale
b) Comitetul Director
c) Preşedintele

art.21. Controlul financiar se exercită de Comisia de Cenzori a Organizaţiei.

art.22. Programele şi activităţile desfăşurate pentru îndeplinirea misiunii şi atingerea obiectivelor sunt administrate, la nivel naţional, de către personalul Organizaţiei ce activează în cadrul Centrului Naţional de Coordonare, subordonat Consiliului de Conducere. În cadrul Organizaţiei, se pot înfiinţa structuri specializate, a căror funcţionalitate va fi stabilită prin regulamentele de funcţionare ale acestora, aprobate de Consiliul de Conducere.

Secţiunea I. Adunarea Generală a Organizaţiei
art.23. Adunarea Generală a Organizaţiei este organul suprem de conducere al Organizaţiei. Adunarea Generală se întruneşte anual şi este constituită din reprezentanţi ai organizaţiilor locale din întreaga ţară care au dobândit personalitatea juridică, membrii Consiliului de Conducere şi ai Consiliului de Onoare.

Regulile privind organizarea şi funcţionarea Adunării Generale se stabilesc prin Regulamentul de Organizare şi Funcţionare.

Mandatul reprezentanţilor organizaţiilor locale este valabil până la alegerea reprezentanţilor pentru următoarea reuniune ordinara a Adunarii Generale. În această perioadă, în cazul sesiunilor extraordinare ale Adunării Generale, votul reprezentanţilor poate fi exprimat şi prin corespondenţă sau alte mijloace.

art.24. Adunarea Generală a Organizaţiei este convocată de Consiliul Director al Organizaţiei PES ACTIVISTS ROMANIA - MILITANTII PARTIDULUI SOCIALISTILOR EUROPENI şi are următoarele competenţe:

a) adoptă strategia şi obiectivele generale ale Organizaţiei
b) aprobarea bugetul de venituri şi cheltuieli şi a bilanţului contabil

c) alegerea şi revocarea membrilor Consiliului Director
d) numirea şi revocarea membrilor Comisiei de Cenzori

e) înfiinţarea şi desfiinţarea de filiale-organizaţii locale
f) modificarea actului constitutiv şi a statutului

g) dizolvarea şi lichidarea Organizaţiei, precum şi stabilirea destinaţiei bunurilor rămase după lichidare

h) schimbarea sediului central, dacă acesta este propus să fie mutat din …….. în altă localitate

i) aprobă structura organizatorică, atribuţiile compartimentelor funcţionale, organigrama şi Regulamentul de Organizare şi Funcţionare al Organizaţiei;

j) controlează permanent Consiliul Director şi Comisia de Cenzori în conformitate cu regulamentul;

k) Poate delega competenţe Consiuliului Director pe perioadă determinată

l) orice alte atribuţii prevăzute în reglementările legale în vigoare sau în statut

art.25. Adunarea Generală a Organizaţiei se întruneşte în şedinţe ordinare o dată pe an, şedinţele extraordinare convocându-se după caz, de către Consiliul Director sau de cel puţin 1/3 din numărul reprezentanţilor Adunării Generale. Şedinţele Adunării Generale se convoacă cu 30 de zile înainte de data întrunirii, convocarea trebuind să cuprindă locul şi data, precum şi ordinea de zi.

Şedinţele Adunării Generale extraordinare se pot desfăşura şi prin intermediul altor mijloace de comunicare care nu implică prezenţa reprezentanţilor în acelaşi spaţiu fizic.

Secţiunea a II-a. Consiliul Director
art.26. Consiliul Director este organismul care conduce activitatea Organizaţiei între două reuniuni ale Adunării Generale. Consiliul Director este format din 3-15 membri, inclusiv Preşedintele Organizaţiei, aleşi prin vot direct şi secret conform prevederilor Regulamentului de Organizare şi Funcţionare al Organizaţiei. Consiliul Director se întruneşte în şedinţe ordinare şi extraordinare.

art.27. În exercitarea competenţei sale Consiliul Director:

a) prezintă Adunării Generale raportul de activitate pe perioada anterioară, executarea bugetului de venituri şi cheltuieli, bilanţul contabil, proiectul bugetului de venituri şi cheltuieli şi proiectul programelor Organizaţiei
b) emite actul de recunoaştere a organizaţiilor locale nou înfiinţate până la prima Adunare Generală, în conformitate cu prevederile Regulamentului de Organizare şi Funcţionare,

c) hotărăşte suspendarea activităţii unei organizaţii locale şi propune Adunării Generale desfiinţarea organizaţiei locale în conformitate cu prevederile Regulamentului de Organizare şi Funcţionare,

d) urmăreşte punerea în aplicare de către personal a hotărârilor adoptate;

e) aprobă programele Organizaţiei;

f) angajează şi concediază directorul executiv al Organizaţiei, respectânt statutul şi legislaţia în vigoare;

g) aprobă acceptarea donaţiilor negrevate de sarcini stabilind de asemenea limitele în care se poate face această acceptare;

h) interzice demararea programelor locale dacă acestea nu sînt în concordanţă cu misiunea Organizaţiei;

i) încheie acte juridice în numele şi pe seama Organizaţiei;

j) îndeplineşte orice alte atribuţii stabilite de Adunarea Generală;

k) îndeplineşte pe durata dintre două Adunări Generale atribuţiile prevăzute la Art. 24, lit. h) şi i), cu exceptia reglementarilor privind constituirea şi funcţionarea Adunării Generale.

art.28. Membrii Consiliului Director nu pot fi membrii în Comisia de Cenzori, respectiv Consiliul de Onoare. Pentru membrii Consiliului Director mandatul este de 5 ani. Nici un membru al Consiliului de Conducere nu poate fi simultan şi membru al comitetului de conducere al unei organizaţii locale al Organizaţiei PES ACTIVISTS ROMANIA - MILITANTII PARTIDULUI SOCIALISTILOR EUROPENI.

Secţiunea a III-a. Preşedintele Organizaţiei
art.29. Preşedintele Organizaţiei este ales de către Adunarea Generală a Organizaţiei prin vot direct şi secret. Procedura privind alegerea presedintelui este prevăzută în Regulamentului de Organizare şi Funcţionare al Organizaţiei.

art.30. Atribuţiile Preşedintelui Organizaţiei sunt cele ce decurg din calitatea de membru al Consiliul de Conducere, la care se adaugă:

a) acordă calitatea de membru de onoare al Organizaţiei, conform hotărârilor Consiliului de Conducere;

b) reprezintă Organizaţia în raporturile cu terţii;

c) poate decide delegarea de competenţă (prin mandat special) în favoarea unui alt membru al Consiliului de Conducere.

Secţiunea a IV-a. Comisia de Cenzori
art.31. Organul de control financiar al Organizaţiei este Comisia de Cenzori, formată din un membru numit de Adunarea Generală, la propunerea Consiliului de Conducere. Mandatul este de cinci ani şi decurge de la data numirii.

art.32. Pentru activitatea depusă, cenzorul pot primi o indemnizaţie. Cenzorul poate renunţa la funcţie cu un preaviz de 30 de zile, fiind răspunzător pentru retragerea intempestivă şi pentru eventualele neglijenţe în îndeplinirea atribuţiilor sale.

art.33. Comisia de Cenzori are următoarele atribuţii:

a) verifică activitatea financiar-contabilă şi gestionarea patrimoniului Organizaţiei, precum şi a filialelor acesteia;

b) verifică concordanţa cheltuielilor efectuate cu bugetul de venituri şi cheltuieli şi programele aprobate;

c) prezintă trimestrial rapoarte Consiliului de Conducere. Va prezenta un raport anual referitor la bilanţul şi bugetul de venituri şi cheltuieli ale Organizaţiei şi rapoarte periodice la solicitarea Preşedintelui sau a Consiliului de Conducere.;

d) are dreptul să participe la şedinţele Consiliului de Conducere, fără drept de vot.

Capitolul VI. Consiliul de Onoare. Rol, atribuţii şi modul de funcţionare.
art.34. Consiliul de onoare este un organism de sprijin intern al PES ACTIVISTS ROMANIA - MILITANTII PARTIDULUI SOCIALISTILOR EUROPENI, alcătuit din foştii preşedinţi ai Organizaţiei şi din membrii fondatori ai Organizaţiei.

În cazul plasării unor membri ai PES ACTIVISTS ROMANIA - MILITANTII PARTIDULUI SOCIALISTILOR EUROPENI în conflict de interese cu Organizaţia PES ACTIVISTS ROMANIA - MILITANTII PARTIDULUI SOCIALISTILOR EUROPENI trebuie sesizat Consiliul de Onoare al Organizaţiei. Consiliul de Onoare va evalua gravitatea conflictului şi va face propuneri şi recomandări Consiliului de Conducere pentru ca acesta să poată analiza şi hotărî potrivit statutului.

art.35. Fiecare fost Preşedinte şi membru fondator al Organizaţiei este membru de drept al Consiliului de Onoare.

Această calitate poate fi pierdută doar în următoarele condiţii:

a) dacă împotriva persoanei este iniţiată o moţiune susţinută de cel puţin o treime din organizaţiile locale dintre reprezentanţii în Adunarea Generală a Organizaţiei;

b) prin deces sau plecare definitivă din ţară.

art.36. Consiliul de Onoare are următoarele atribuţii:

a) oferă sprijin moral şi consultanţă membrilor CC, la cererea acestora;

b) la solicitarea CC sau, în cazuri de urgenţă, la solicitarea Preşedintelui Organizaţiei, unii membri ai Consiliului de Onoare pot fi delegaţi să reprezinte PES ACTIVISTS ROMANIA - MILITANTII PARTIDULUI SOCIALISTILOR EUROPENI la diferite acţiuni şi manifestări la care aceasta este parte;

c) la sesizarea unei părţi reclamante, va analiza contestaţiile cu privire la deciziile adoptate în cadrul Organizaţiei, la diferite nivele de organizare, şi emite prin consens recomandări adresate organelor de conducere competente ale PES ACTIVISTS ROMANIA - MILITANTII PARTIDULUI SOCIALISTILOR EUROPENI;

d) emite recomandări sau sugestii conducerii PES ACTIVISTS ROMANIA - MILITANTII PARTIDULUI SOCIALISTILOR EUROPENI, prin autosesizare.

art. 37. Membrii Consiliului de Onoare participă, cu drept de vot, la şedinţele Adunării Generale a Organizaţiei.

Capitolul VII. Organizaţiile locale ale Organizaţiei
art.38. O organizaţie locală este format din cel puţin cinci membri. Constituirea organizaţiei locale se face în conformitate cu Regulamentul de Organizare şi Funcţionare

art.39. Organele de conducere ale organizaţiilor locale sunt:

a) Adunarea Generală a organizaţiilor locale
b) Comitetul de Conducere

c) Preşedintele organizaţiei locale
art.40. Adunarea Generală a organizaţiei locale este formată din toţi membri organizaţiei locale şi are următoarele atribuţii:

a) alege Comitetul de Conducere al organizaţiei locale;
b) defineşte elementele de strategie ale organizaţiei locale care trebuie să se încadreze în misiunea Organizaţiei;

c) aprobă rapoartele anuale de activitate şi planul anual de activitate prezentate de Comitetul de Conducere;

d) aprobă bugetul de venituri şi cheltuieli, precum şi bilanţul anual prezentate de Comitetul de Conducere;

e) aprobă pierderea calităţii de membru al organizaţiei locale PES ACTIVISTS ROMANIA - MILITANTII PARTIDULUI SOCIALISTILOR EUROPENI cu o majoritate de 2/3 din voturile exprimate;

f) aprobă propunerile de modificare a Statutului şi Regulamentului Intern al Organizaţiei înaintate pentru dezbatere în cadrul Adunării Generale a Organizaţiei de organizaţia respectivă, precum şi componenţa şi mandatul delegaţiei care va reprezenta organizaţia locală la evenimentul menţionat. De asemenea, aprobă candidaturile din partea organizaţiei locale la orice funcţie eligibilă de nivel naţional din cadrul Organizaţiei.

art.41. Comitetul de Conducere al organizaţiei locale este format din 3-7 membri, inclusiv preşedintele organizaţiei locale, aleşi de Adunarea Generală a organizaţiei locale prin vot direct, pe o perioadă de cinci ani, cu majoritate de jumătate plus unu din numărul voturilor valabil exprimate.

art.42. Comitetul de Conducere are următoarele atribuţii:

a) adoptă hotărâri privind organizarea şi funcţionarea organizaţiei locale în limitele de competenţă stabilite de către Adunarea Generală a organizaţiei locale;
b) aprobă înscrierea de noi membri;

c) urmăreşte punerea în aplicare de către personal a hotărârilor adoptate;

d) aprobă şi urmăreşte derularea programelor locale;

e) aprobă acceptarea donaţiilor negrevate de sarcini stabilind de asemenea, limitele în care se poate face această acceptare;

f) propune pentru angajare personalul din cadrul organizaţiei locale;

g) înaintează Consiliului de Conducere al Organizaţiei proiectele de programe locale pentru consultare şi avizare;

h) aprobă dobândirea calităţilor de membru susţinător sau membru (de plin drept);

i) adoptă hotărâri privind suspendarea calităţii de membru până la Adunarea Generală a organizaţiei locale;

j) hotărăşte suspendarea din funcţie a unui membru al Comitetului de Conducere, până la dezbaterea cazului în proxima Adunare Generală, care va hotărî în consecinţă;

k) încheie acte juridice în numele şi pe seama organizaţiei locale Organizaţiei;

l) îndeplineşte orice alte atribuţii stabilite de Adunarea Generală.

art.43. Atribuţiile Preşedintelui organizaţiei locale sunt cele ce decurg din calitatea de membru în Comitetul de Conducere, la care se adaugă:

a) acordă calitatea de membru de onoare al organizaţiei locale, conform hotărârilor Comitetului de Conducere;

b) reprezintă organizaţia locală în raport cu terţii;

c) poate decide delegarea de competenţă (prin mandat special) în favoarea unui alt membru al Comitetului;

d) comunică Centrului Naţional de Coordonare al Organizaţiei o dată la şase luni listele cu membri ai organizaţiei locale.

Capitolul VIII. Conferinţa Preşedinţilor
art.44. Conferinţa Preşedinţilor este o structură cu caracter consultativ, formată din totalitatea preşedinţilor organizaţiilor locale şi preşedintele Organizaţiei PES ACTIVISTS ROMANIA - MILITANTII PARTIDULUI SOCIALISTILOR EUROPENI. Conferinţa se întruneşte cel puţin o dată pe an şi ori de câte ori este nevoie, iar deciziile adoptate au un caracter de recomandare pentru Adunarea Generală a Organizaţiei, respectiv pentru Consiliul de Conducere al acesteia.

Conferinţa funcţionează pe baza unei proceduri prevăzută în Regulamentul de Organizare şi Funcţionare al Organizaţiei PES ACTIVISTS ROMANIA - MILITANTII PARTIDULUI SOCIALISTILOR EUROPENI. Activitatea sa implică adoptarea unor principii de bună-practică, respectiv a unor standarde de operare în derularea activităţilor organizaţiilor locale Organizaţiei, în implementarea proiectelor la nivel local şi naţional.

Capitolul IX. Personalul Organizaţiei
art.45. Personalul Organizaţiei este alcătuit din salariaţi şi/sau colaboratori aflaţi în subordinea Directorului Executiv.

Directorul Executiv al Organizaţiei este numit de către Consiliul de Conducere.

Atribuţiile Directorului Executiv sunt:

a) participă la şedinţele Consiliului de Conducere fără drept de vot;

b) asigură conducerea operativă a Organizaţiei;

c) reprezintă Organizaţia în raporturile cu terţii în conformitate cu hotărârile Consiliului de Conducere;

d) angajează patrimoniul Organizaţiei în conformitate cu hotărârile Consiliului de Conducere;

e) asigură legătura între personal şi Consiliul de Conducere;

f) informeaza Consiliul de Conducere privind angajarea si disponibilizarea personalului Asociatiei;

g) răspunde financiar în faţa Consiliului de Conducere solidar cu angajaţii.

art.46. Gestiunea Organizaţiei se ţine în conformitate cu legislaţia în vigoare. Exerciţiul financiar începe la 1 ianuarie şi se încheie la 31 decembrie.

art.47. Gestiunea financiară este ţinută de personal calificat şi este controlată de Consiliul de Conducere şi de Comisia de Cenzori.

art.48. Organizaţia poate avea conturi în ţară şi străinătate, în condiţiile legii.

Capitolul X. Dispoziţii finale
art.49 . Dizolvarea şi lichidarea Organizaţiei se pot face în situaţiile prevăzute de lege, cu atribuirea activului net, rezultat după lichidare, către o persoană juridică non-profit, având obiect de activitate apropiat de cel al Organizaţiei, conform deciziei Adunării Generale sau hotărârii instantei de judecată.

art.50. Prevederile statutului se completează cu normele legale imperative, cuprinse în legislaţia în vigoare, şi cu dispoziţiile regulamentelor de funcţionare ale Organizaţiei.

Redactat în şapte exemplare, la ………………………………
S-au eliberat părţilor şase exemplare.

Semnăturile membrilor fondatori:

